26 ሕዳር 2019 ምንጪ ስእሊ, Getty Images ዋላ`ኳ ሑጻ ብዙሕ ዋጋ ከም ዘይብሉ ነገር ይርአ ድኣ`ምበር ኣብ ሂወትና ኣዝዩ ኣገዳሲ ተራ ኣለዎ። ኣብ ዘበናውያን ከተማታት፡ ናይ ንግዲ ማእከላት፣ መንበሪ ገዛውቲ፣ ጽርግያታትን ካልእ ምስ ህንጻ ዝተኣሳሰር ነገራት ንምህናጽ፡ ሑጻ እቲ ቀንዲ ኣድላዪ ሃብቲ ተፈጥሮ ኢዩ። ኣብ ዓበይቲ ህንጻታትን መንበሪ ገዛውትን ዝርከብ መሳኹቲ፡ ናይ መካይን መስትያት፡ ዘበናውያን ናይ ኢድ ቴሌፎናት [ስማርት ፎን] ኮምፒዩተራን ካልእ ኤሌትሮኒካዊ መሳርሒታትን ካብ ዝመኸኸ ሑጻ ኢዮም ዝስርሑ። እዛ እንነብረላ ዓለም ብሑጻ ዝተሸፈነት እያ፤ ካብ ሰሃራ ክሳብ ግዝኣት ኣሪዞና [ኣሜሪካ] ዝርከቡ ምድረበዳታት ብኹምራ ሑጻ ዝተሸፈኑ ኢዮም። ገማግም ባሕርታት`ውን ብጻዕዳ ሑጻ ዝመልኡ ኢዮም፤ ኣበይ ደኣ'ዩ ዘሎ እቲ ሕጽረት ክትብል ትኽእል ኢኻ። እመን ኣይትእመን፡ ኣብዚ እዋን፡ ዓለምና ብሕጽረት ሑጻ ትሽገር ኣላ። ብኸመይ መንገዲ ኢያ`ሞ ዓለምና ብሕጽረት ናይቲ ዳርጋ ኣብ ዝኾነ ኹርናዕ ዓለምና ዝርከብ እሞ ማእለያ ዘይብሉ ሑጻ ትሽገር ዘላ?
